رملچہ: ھدا،آدمءُ پرشتہ
نبشتکار:اصغرزہیر
ھدا!
اے چار راہیں دنیاءَ
تو آدمءِ عکس جوڑ کتہءُ ٹنگ اتہ
تئی ساچشتیں عکس
گرمیں روچءُ تبدیں ساھتانی دیمپان انت
ھدا تئی عکسءِ دیم ھونءُ ریم ءَ بار انت
ھدا!ترا شات بیت کہ تئی ساچشت چو بہ بیت؟
ھدا! منءَ وتی ھمک لبز چو ساہءَ دوست اَنت
منءَ دل نہ بنت
ھدا تئی آدمءِ عکس ءَ پرشتہ چونڈگءَ انت
گوں میھءُ زنگی ئیں آسناں
گوں ڈریل مشینءُ کارچءُ برچانکاں
تو عکس گوں بے وسی
چار راھےءِ سرءَ یل داتگ
تو گوں دگہ کاراں وتا مشکول کتگ
گوں پریشتگاں دیوان ئے
کہ آھانی تب بدل مہ بیت
تئی عکس ءِ مزنیں کاگد تیوگءَ ٹُنگ ٹُنگ انت
ھدا اے آدم ءِ عکس تئی وتی ساچشت نہ انت؟
پرشتہ ئےِ ھمک روچ دِرّگءَ انت؟
ءُ تو ھچ گشگءَ نئے؟
تو ایوکءَ ندارگانی ھدائے؟
پرشتہ ھمک روچ عکس ءَ بہ دِرّ انت
تو بس ندارگ بہ چارئے؟
ھدا تئی ءُ آدمءُ پرشھتانی درنیامءِ راز چے انت؟
عکس مہ بیت
پرشتہ مہ بنت
یاگڑا تو!!؟